अगले महीने 39 साल के होने जा रहे सचिन तेंदुलकर ने वर्ष 1989 में अपना अंतरराष्ट्रीय क्रिकेट करियर शुरू किया था. सचिन तेंदुलकर ने वनडे में 49 और टेस्ट क्रिकेट में 51 शतक लगाए हैं.सचिन का 100 शतक लंबे इंतजार के बाद आया है. सचिन ने अपना 99वाँ शतक पिछले साल विश्व कप में 12 मार्च को दक्षिण अफ़्रीका के खिलाफ लगाया था.लेकिन उसके बाद वे शतक नहीं बना पा रहे थे. हालाँकि कई बार वे शतक के करीब पहुँचे, लेकिन पूरा नहीं कर पाए. बांग्लादेश के खिलाफ शुक्रवार को हुए मैच में जैसे ही सचिन ने शतक पूरा किया, पूरा स्टेडियम तालियों से गूँज उठा.मैदान पर मौजूद बांग्लादेश के खिलाड़ियों ने उनसे हाथ मिलाकर उन्हें बधाई दी. उन्होंने 114 रनों की पारी खेली. उन्होंने 147 गेंदों का सामना किया और अपनी पारी में 12 चौके और एक छक्का लगाया.सचिन ने वर्ष 1989 में पाकिस्तान के खिलाफ टेस्ट और वनडे करियर शुरू किया था. उस समय से अब तक के अपने करियर में सचिन 188 टेस्ट मैच और 462 वनडे मैच खेल चुके हैं.खराब प्रदर्शन के दौर से गुजर रहे सचिन की काफी आलोचना भी हुई और उनके साथ-साथ टीम के अन्य सीनियर खिलाड़ियों के संन्यास की मांग भी हुई.इसी महीने उनके साथी खिलाड़ी रहे राहुल द्रविड़ ने अंतरराष्ट्रीय क्रिकेट से संन्यास लेने की घोषणा की है.24 अप्रैल 1973 को मुंबई में जन्मे सचिन तेंदुलकर ने अपना पहला टेस्ट मैच नवंबर 1989 में पाकिस्तान के खिलाफ कराची में खेला था. उन्होंने पहला वनडे मैच दिसंबर 1989 में पाकिस्तान के खिलाफ गुजरांवाला में खेला था.मीरपुर में बांग्लादेश के खिलाफ मैच में सचिन ने क्रिकेट प्रेमियों के लंबे इंतजार को समाप्त किया और शतक लगाया.बांग्लादेश के खिलाफ मैच में सचिन शुरू से ही संयम से खेल रहे थे और उन्होंने संभल कर खेलते हुए भारतीय पारी की नींव रखी.हालाँकि गौतम गंभीर सिर्फ 11 रन बनाकर आउट हो गए लेकिन दूसरे विकेट के लिए विराट कोहली ने उनके साथ अच्छी साझेदारी की. विराट कोहली और सचिन तेंदुलकर के बीच 148 रनों की अहम साझेदारी हुई. सचिन तेंदुलकर इस मैच में 114 रन बनाकर आउट हुए.